b'\n_START_ARTICLE_\nUrut\xc3\xbcll\n_START_SECTION_\nLevik ja kaitse\n_START_PARAGRAPH_\nUrut\xc3\xbcll asustas kunagi L\xc3\xb5unasaare rannikut, kuid 1870. aastateks suri sealt v\xc3\xa4lja t\xc3\xb5en\xc3\xa4oliselt kasside ja r\xc3\xa4ndrottide t\xc3\xb5ttu. \xc3\x95nneks j\xc3\xa4i liik Rangatira saarel alles ja sealt on teda \xc3\xbcmber asustatud m\xc3\xb5nedele saartele Chathami saartel ja P\xc3\xb5hjasaare l\xc3\xa4hedal. Urut\xc3\xbcll on maailma haruldasemaid kahlajaid. 2009. aastal hinnati urut\xc3\xbcllide arvuks 250 isendi \xc3\xbcmber. Rangatira saare ja k\xc3\xb5iki \xc3\xbcmberasustatud populatsioone seiratakse igal aastal.\n_START_SECTION_\nV\xc3\xa4limus\n_START_PARAGRAPH_\nUrut\xc3\xbclli pikkus on 20 cm. T\xc3\xa4iskasvanud isaslinnu laup, kurgualune ja pea k\xc3\xbcljed on mustad, t\xc3\xa4iskasvanud emaslinnul pruunid. T\xc3\xa4iskasvanud urut\xc3\xbclli pealagi ja kere \xc3\xbclapool on hallpruunid, kere alapool valge, nokk oran\xc5\xbepunane ja musta tipuga, jalad oran\xc5\xbeid. Noorlinnul on pea ja kael valged, pealagi ja silma \xc3\xbcmbruse laik pruunhallid, nokk pruun, oran\xc5\xbei t\xc3\xbcvikuga.\n_START_SECTION_\nEluviisid\n_START_PARAGRAPH_\nUrut\xc3\xbcll teeb pesa tiheda taimestiku v\xc3\xb5i kivirahnu alla. Kurnas on kaks kuni kolm muna. Toiduks tarvitab v\xc3\xa4ikeseid koorikloomi, limuseid ja selgrootuid.'